Зауэм и кIэр хьэдагъэщ
1992 гъэм шыщхьэуIум и 14-р Абхъаз Республикэм и тхыдэм къыхэнащ лъэпкъым и кIуэдыр къызэрыкI пэта Хэку зауэм и дамыгъэ фIыцIэу. Куржым и ЦIыхубэ гвардием и гупу щIыналъэм къизэрыгуахэм я мурадт зи бжыгъэр минищэ иримыкъу абхъазхэр ягъэкIуэду щIыналъэр яубыдыну.
ЕбгъэрыкIуэныгъэм хэтт куржы зауэлIу минитIым щIигъу, бронетехникэу 58-рэ, артиллериеу («Град», «Ураган» реактивхэри хэту) куэдыкIейкIэ къызэгъэпэщауэ. Абыхэм япэщIэувэн хуей хъуахэр Iэщэншэт, дзэ Iэмалу зыщыгъуазэ щIагъуи щыIэтэкъым…
ЗэрыпхъуакIуэхэм илъэсым щIигъукIэ япэщIэта абхъазхэми, нэгъуэщI лъэпкъхэм къыхэкIауэ абыхэм я дэIэпыкъуэгъуфI хъуахэми къэмылэнджэжу яхъумащ Апсны щIыналъэмрэ абы и цIыхухэмрэ. Къыхэгъэщыпхъэщ Къэбэрдей-Балъкъэрым икIауэ абы цIыху 1562-рэ зэрыщызэуар. Ди жагъуэ зэрыхъунщи, цIыху 61-м я гъащIэр щатащ а хэкум. Дапщэ игъэгуIа а зауэ мыгъуэжьым, унагъуэ дапщэ зэтрикъута, сыт хуэдиз щIэблэншэ ищIа?! Къэлъытэгъуейщ.
Куржы-Абхъаз зауэр зэриухрэ фокIадэм и 30-м илъэс 28-рэ ирокъу. Абы тедухуа тхыгъэхэм фыкъыщеджэ нобэрей ди къыдэкIыгъуэм и 2-нэ напэкIуэцIым. Ди щIалэхэм я лIыгъэр, ахэр къыщхьэщыжакIуэ нэс зэрыхъуар щIэблэм щапхъэ яхуэхъуну ди гуапэщ.
ИСТЭПАН Залинэ.
